苏轼
轼近以月石砚屏献子功中书公复以涵星砚献纯
紫潭出玄云，翳我潭中星。
独有潭上月，倒挂紫翠屏。
我老不看书，默坐养此昏花睛。
时时一开眼，见此云月眼自明。
久知世界如泡影，大小真伪何足评。
笑彼三子欧苏梅，无事自作雪羽争。
（事见三人诗集。
）故将屏砚送两范，要使珠璧栖窗棂。
大范忽长谣，语出月胁令人惊。
（皇甫湜曰：穿天心，出月胁。
意外惊人，语非寻常。
）小范当继之，说破星心如鸡鸣。
（孟郊《闻鸡》诗云：似闻孤月口，能说落星心。
）床头复一月，下有风林横。
急送小范家，护此涵星泓。
愿従少陵博一句，山木尽与洪涛倾。